Skriv en debatterende artikel, hvor du undersøger og diskuterer, hvad der vil ske med menneskelige begreber som fx fællesskab, kærlighed, had, glæde, sorg og vrede, når verden engang (muligvis) bliver befolket af robotter som i *Dica Elsker*, og hvor du forsøger at overbevise din læser om dine synspunkter.

I din artikel skal du diskutere og debattere emnet ved bl.a. at inddrage novellen*Dica elsker*(tekst 1), debatindlæggene *Giv dog de ensomme ældre en nuttet robot* (tekst 2) og *Kunstig intelligens skaber kunstig intimitet* (tekst 3)

I din undersøgelse skal du særligt fokusere på:

* at diskutere og debattere, i hvilket omfang det mellemmenneskelige samvær udfordres af skabelsen af robotter med kunstig intelligens, ved at inddrage novellen ”Dica elsker”
* at underbygge din egen argumentation ved at inddrage konkrete eksempler, bl.a. ved at inddrage debatindlæggene *Giv dog de ensomme ældre en nuttet robot* (tekst 2) og *Kunstig intelligens skaber kunstig intimitet* (tekst 3)
* at præsentere emnet gennem en fokuseret indledning og diskussion og forsøge at overbevise din læser gennem en stærk og velgennemtænkt argumentation med en afslutning, der markerer dit synspunkt.

**Omfang af din artikel: tre-fire normalsider a 2400 enheder (antal anslag inklusive mellemrum).**

**Tekst 1: *Dica Elsker* (1981) af Dorrit Willumsen**

Dica strækker armene op mod loftet for at holde taljen slank. Hun ligger i

solariet tyve minutter daglig for at holde huden gylden. Hendes køn og hendes

armhuler er glatte. Hendes hår er kort og lækkert. Mellem hendes ben fødes

trippelorgasmer.

Dica klæder sig enkelt. Den turkisfarvede kedeldragt med sølvbæltet. Om

sommeren et par sandaler. Om vinteren månestøvlerne og den klippede pels.

Hun koncentrerer sig om det væsentlige – om kærligheden.

Det er ikke hver dag, Dica forlader huset. Når hun gør det, passerer hun

huse, der ligner hendes eget. Ud mod vejen solide grå mure, der lukker sig

om den kunstigt belyste gårdhave. Om dagen er kun hundene hjemme.

Hun lægger ikke mærke til, om hun sætter støvlerne i sneen eller

sandalerne på asfalten. Fødderne bevæger sig af sig selv. Hun koncentrerer

sig helt om sine indkøb. I hendes hjerne fødes ønsker om dufte og føde, der

vil gøre hende egnet til kærlighed. I butikscentret vil hendes ønsker opfyldes,

og hun vil få nye ideer. Dybfrostmiddage med skovduft. Lykkekagerne.

Kaviarens sorte perler. De uskyldige vagtelæg. Det udfordrende

hundehalsbånd. De påfuglemønstrede lagner. Og sæben, der sliber huden

glattere end silke. Hun behøver blot følge sine impulser. Hvis hun er i tvivl,

lægger hun øret til væggen. Og centrets milde vejledende stemmer, giver

hende det rigtige svar.

Selv ved udgangen er Dica tryg. Hun lader sit kreditkort glide ind i den

smalle stålmund. Altid samme venlige klikken. Og glasdørene åbner af sig

selv. Aldrig har alarmklokken standset hendes fødder. Aldrig er hendes konto

blevet spærret. Aldrig har hendes sanser krævet mere, end hans bankkonto

dækkede. Og det eneste, Dica virkelig frygter, er at møde ubemidlede, der

spærres inde, indtil de har afleveret deres varer. Derfor handler hun på

tidspunkter, hvor hun kun sjældent risikerer at møde andre.

Hjemme er Dica lykkelig. Mens hun sætter det frosne måltid til optøning i

ovnen, og mens hun hælder grøftekantshampoo i sit lette hår, når hun også at

se barnet lege med de familierobotter, der skulle give netop ham den ideelle

opvækst.

På sit ur ser hun, at han nu er tre år, tre måneder og syv dage gammel.

Endnu husker hun ganske vagt, at de parkerede hendes båre foran en lille

grøn kiosk med væsker og sakse. Hun faldt i en tung søvn, der pludselig

splittedes af smerte. De lykønskede hende, og et stik i låret fik lykken til at

strømme mod hendes fingerspidser. Så bar de barnet forbi hende ind i

rummet med de fine kuvøser.

Lige nu trækker han farrobotten i skægget for at få den til at grynte.

Gryntene er kraftige og mørke. De stiger til et brøl. Og barnet løber hen mod

den brede morrobot med de klukkende kaldelyde. På vejen sparker han til

den lille ny babyrobot. Men han rejser den venligt op allerede ved den første

klynken.

Dica smiler ved tanken om, at hendes barn er en ledertype med

samarbejdsvilje. Hun bærer hans menu ud og indstiller morrobotten på

spiseprogrammet. Selv på afstand hører hun robottens smukke regelmæssige

hjertelyd, der giver barnet en langt større sikkerhed, end hendes eget hjerte

ville være i stand til.

»Spise mos.«

»Spise pænt.«

»Drikke mælk.«

»Spise pænt op.«

»Ikke spilde,« lokker morstemmen.

Drengen ælter maden mellem fingrene. Og Dica har lyst til at gå hen og

røre ganske let ved hans lyse hår, der krøller en lille smule i spidserne, som

om det griber fat i luften.

Han hælder en sjat mælk ud over babyrobotten.

Farstemmen grynter faretruende. Dica bliver bange og slukker for dem

alle tre.

Barnet ser mørkt og undrende på hende. Det trækker lidt ved hans

mundvige, og han lægger kinden ind mod morrobottens brede bryst, hvis

hjertelyd er stoppet.

Dica ler og trykker ham ind til sig. Hun hører sit eget hjerte slå hurtigt og

uregelmæssigt. Hans hænder er fulde af mos og smilehuller. Hans kinder er

fugtige, og årerne ved tindingerne er blå og gådefulde som et månelandskab.

Han fægter for at komme løs og stikker pegefingeren i øjet på hende.

Hun udstøder et lille skrig og tænder omgående for morrobottens milde

trøstelyde.

Dica bider sig i læben ved tanken om, at hun er destruktiv. Gang på gang

er det sket, at hun i utide har afbrudt barnets udviklingsprogram.

Men i kærlighed er Dica perfekt. I kærligheden er hun specialist. Og altid

har hun været indstillet på den.

De bøger, hun har læst, handler om kærlighed. Den viden, hun har om sin

krop, drejer sig om kærlighed. Hun øver sig i kærlighedsbefordrende

stillinger. Hendes sprog er den elskendes sukken.

Dica elsker krumrygget som en kat eller med hovedet nedad som en

flagermus.

Hvis partneren ønsker det, er hun erotisk forførende. Hvis partneren

ønsker det, lader hun passivt sin krop dreje i komplicerede stillinger. Hun

har intet at skjule. Selv med håret i uorden er hun smuk. Hendes ånde, hendes

anus, hendes ører og fødder er rene. Kærlighedens billeder fødes bag hendes

øjne. Hendes hjerte og hendes puls finder den rigtige rytme. Helt koncentreret

om kærligheden ved hun altid, hvad partneren inderst inde ønsker. Hun

indstiller sig på at ønske det samme.

I kærligheden forløses deres drømme. Deres søvn er fuldkommen og

afslappet. Som i to sarkofager hviler de uden at røre hinanden.

Næste morgen forbereder Dica sig på at møde sin partner igen.

Frigjort og isoleret fra alle praktiske gøremål er kærligheden hendes

væsentligste pligt.

**Et billede, der indeholder tekst, avis, Publikation/tidsskrift/artikel, skærmbillede

Automatisk genereret beskrivelseTekst 2: *Giv dog de ensomme ældre en nuttet robot* af Mads Zacho Teglskov. Debatindlæg udgivet i *Politiken* d. 27. august 2021**

**Et billede, der indeholder tekst, skærmbillede, avis, Font/skrifttype

Automatisk genereret beskrivelseTekst 3: *Kunstig intelligens skaber kunstig intimitet* af filosof Johan J.R. Espersen. Udgivet i Kristlig Dagblad d. 2. juni 2023**